b"\n_START_ARTICLE_\nJulie Payette\n_START_SECTION_\nLiv og virke\n_START_PARAGRAPH_\nPayette vokste opp i forstaden Ahuntsic nord i Montreal. Moren var regnskapsf\xc3\xb8rer og faren ingeni\xc3\xb8r. Etter skolegang ved Coll\xc3\xa8ge Regina Assumpta fikk Payette stipend for \xc3\xa5 ta International Baccalaureate ved United World College of the Atlantic i Wales i Storbritannia._NEWLINE_Payette studerte ved McGill University, der hun i 1986 fikk bachelorgrad i elektronikk, og ved University of Toronto, der hun i 1990 fullf\xc3\xb8rte mastergrad i datateknologi. I 2013 fullf\xc3\xb8rte hun et studium i bedriftsledelse og administrasjon ved Universit\xc3\xa9 Laval og i 2013 et studium i cybersikkerhet ved York University._NEWLINE_Etter \xc3\xa5 ha arbeidet for IBM Canada fra 1986 til 1988, var hun forskningsassistent ved University of Toronto fra 1988 til 1990, gjesteforsker ved IBM Research Laboratory i Z\xc3\xbcrich i Sveits i 1991 og forskningsingeni\xc3\xb8r ved Bell Northern Research i Montreal i 1992._NEWLINE_Payette taler fransk og engelsk flytende. Hun kan konversere p\xc3\xa5 italiensk, russisk, spansk og tysk.\n_START_SECTION_\nAstronaut\n_START_PARAGRAPH_\nI juni 1992 ble Payette \xc3\xa9n av fire som ble rekruttert til astronautkorpset i Canadian Space Agency (CSA). Der arbeidet hun med oppgaver knyttet til Den internasjonale romstasjonen. Hun fikk flysertifikat og studerte russisk som forberedelse til romferd._NEWLINE_Etter \xc3\xa5 ha gjennomg\xc3\xa5tt oppl\xc3\xa6ring som astronaut ved NASAs Johnson Space Center i Houston i USA, ble Payette i 1999 som f\xc3\xb8rste kanadier sendt med romfergen \xc2\xabDiscovery\xc2\xbb til Den internasjonale romstasjonen. Turen i verdensrommet varte fra 27. mai til 6. juni 1999. _NEWLINE_Fra 2000 til 2007 var Payette Canadian Space Agencys sjefastronaut._NEWLINE_Hun fikk sin andre tur (STS-127) til romstasjonen i 2009. Den gikk med romfergen \xc2\xabEndeavour\xc2\xbb. Turen i verdensrommet varte denne gang fra 15. til 31. juli 2009. Payette har til sammen over 611 timer i verdensrommet._NEWLINE_I 2010 var Payette med og bar det olympiske flagg ved \xc3\xa5pningsseremonien for de olympiske vinterlekene i Vancouver. Payette ble i 2016 medlem av styret i Canadas olympiske komite._NEWLINE_Payette sluttet i CSA i 2013.\n_START_SECTION_\nSenere virke\n_START_PARAGRAPH_\nFra 2013 til 2016 arbeidet Payette i Montreal Science Centre og var visepresident i Canada Lands Company. Hun har v\xc3\xa6rt medlem i en rekke styrer og utvalg. Payette har blant annet v\xc3\xa6rt styremedlem i National Bank of Canada og har sittet i styret for Queen's University.\n_START_SECTION_\nGeneralguvern\xc3\xb8r\n_START_PARAGRAPH_\nI juli 2017 kunngjorde statsminister Justin Trudeau Payette som ny generalguvern\xc3\xb8r. Hun etterfulgte David Johnston i embetet 2. oktober 2017.\n_START_SECTION_\nUtmerkelser\n_START_PARAGRAPH_\nPayette har mottatt en rekke priser og utmerkelser. Hun ble i 2002 utnevnt til ridder av Ordre national du Qu\xc3\xa9bec og i 2010 ble hun offiser av Order of Canada. Payette ble i 2001 tildelt Ordre de la Pl\xc3\xa9iade fra Den internasjonale organisasjonen for frankofonien. Hun mottok Ordre de Montr\xc3\xa9al i 2013 og ble i 2016 forfremmet til kommand\xc3\xb8r._NEWLINE_Payette ble i 2010 innlemmet i Canadian Aviation Hall of Fame._NEWLINE_Payette er \xc3\xa6resdoktor ved 27 universiteter og l\xc3\xa6resteder._NEWLINE_I kraft av sin stilling som generalguvern\xc3\xb8r er Payette leder av og b\xc3\xa6rer ordenstegnene for de canadiske fortjenstordenene."